Munisipale skuld styg binne drie maande met R10 miljardTito Mboweni, die minister van finansies (Foto: @GovernmentZA/Twitter) Die uitstaande skuld wat aan Suid-Afrika se munisipaliteite verskuldig is, het in die eerste drie maande van die landswye afsondering (einde Maart tot einde Junie) met R10,2 miljard gestyg. Die nasionale tesourie het Donderdag in ŉ verslag gesê altesaam R191,5 miljard is gesamentlik aan die land se munisipaliteite verskuldig vir dienste gelewer, maar realisties sal die munisipaliteite waarskynlik minder as ŉ vyfde van die geld herwin. Sowat R14,8 miljard, of 7,7% van die skuld, is deur staatsdepartemente verskuldig. Die grootste deel van die skuld is egter van huishoudings wat, teen die einde van Junie, toe die vierde kwartaal van die finansiële jaar vir munisipaliteite afgesluit het, altesaam R133,9 miljard aan hul plaaslike rade verskuldig is. Die totale skuld aan munisipaliteite verskuldig was teen die einde van Maart R181,3 miljard. Die leeueaandeel, R102,3 miljard, is aan die land se metropolitaanse munisipaliteite verskuldig. Bo aan die lys is Stad Johannesburg, aan wie R31,1 miljard verskuldig is, gevolg deur Ekurhuleni (R16,4 miljard), Tshwane (R16,2 miljard) en eThekwini (R13,5 miljard).